Official Journal L 081 , 19/03/2004 P. 0086 - 0087



KOMISIJAS LĒMUMS (2004. gada 17. marts) par dažiem aizsardzības pasākumiem attiecībā uz reģistrētu zirgu ievešanu no Dienvidāfrikas (izziņots ar dokumenta numuru C(2004) 808) (Dokuments attiecas uz EEZ) (2004/262/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1991. gada 15. jūlija Direktīvu 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK[1], un jo īpaši tās 18. panta 1. punktu, tā kā: (1) Padomes 1990. gada 26. jūnija Direktīva 90/426/EEK par dzīvnieku veselības prasībām attiecībā uz zirgu dzimtas dzīvnieku pārvadāšanu un importu no trešām valstīm[2] nosaka veicamos pasākumus attiecībā uz Āfrikas zirgu mēri. (2) Ar Komisijas Lēmumu 97/10/EK[3] ir izveidoti dzīvnieku veselības nosacījumi reģistrētu zirgu pagaidu ievešanai un ievedumiem Kopienā no dažām Dienvidāfrikas daļām. (3) Āfrikas zirgu mēra uzliesmojums ir atklāts zirgos, kas uzturēti Rietumkāpas provinces Āfrikas zirgu mēra uzraudzības zonā un apmēram 40 km no Āfrikas zirgu mēra slimības neskartās zonas, kura ir izveidota saskaņā ar Lēmumu 97/10/EK un kura ir vienīgā vieta Dienvidāfrikā no kuras pieņem zirgus eksportam uz citām valstīm. (4) Kompetentās veterinārās iestādes Dienvidāfrikā ir veikušas vajadzīgos pasākumus, lai kontrolētu slimību, tostarp pret slimību uzņēmīgo dzīvnieku vakcinēšanu 20 km rādiusā ap uzliesmojuma vietu. (5) Šīs slimības klātbūtne Rietumkāpas provinces uzraudzības zonā var radīt nopietnus draudus Kopienas zirgu dzimtas dzīvniekiem; tā kā turklāt vakcinēšanas izdarīšana vietās, kas atrodas tuvu slimības neskartai zonai, nepieļauj turpmāku reģionalizāciju saskaņā ar Kopienas tiesību aktiem un starptautiski atzītiem standartiem. (6) Lai gan iestādes ir apturējušas reģistrētu zirgu pagaidu ievešanu dalībvalstīs no slimības neskartās zonas, Kopienas mērogā vajadzētu apstiprināt nepieciešamos aizsardzības pasākumus attiecībā uz reģistrētu zirgu pagaidu ievešanu, tranzītu un ievedumiem no Dienvidāfrikas. (7) Jāaptur reģistrētu zirgu pagaidu ievešana, pastāvīgi ievedumi un tranzīts no Dienvidāfrikas. Tomēr situācija jāpārskata, ņemot vērā kompetento iestāžu sniegto informāciju un slimības kontrolēšanai izraudzīto pasākumu ietekmi. (8) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu, IR PIEŅĒMUSI ŠO LĒMUMU. 1. pants Dalībvalstis aizliedz reģistrētu zirgu pagaidu ievešanu, tranzītu un ievedumus no Dienvidāfrikas. 2. pants Dalībvalstis izdara grozījumus pasākumos, ko tās piemēro attiecībā uz reģistrētu zirgu pagaidu ievešanu, ievedumiem un tranzītu no Dienvidāfrikas, lai tie atbilstu šim lēmumam. Dalībvalstis par tiem informē Komisiju. 3. pants Šis lēmums ir adresēts dalībvalstīm. Briselē, 2004. gada 17. martā Komisijas vārdā - Komisijas loceklis David Byrne [1] OV L 268, 24.9.1991., 56. lpp. Direktīvā grozījumi izdarīti ar Direktīvu 96/43/EK (OV L 162, 1.7.1996., 1. lpp.). [2] OV L 224, 18.8.1990., 42. lpp. Direktīvā jaunākie grozījumi izdarīti ar Regulu (EK) Nr. 806/2003 (OV L 122, 16.5.2003., 1. lpp.) [3] OV L 3, 7.1.1997., 9. lpp. Lēmumā jaunākie grozījumi izdarīti ar Lēmumu 2004/117/EK (OV L 36, 7.2.2004., 36. lpp.).